b'\n_START_ARTICLE_\nBetina\n_START_SECTION_\nGeografija\n_START_PARAGRAPH_\nBetina le\xc5\xbei na severovzhodni strani otoka ob severnem vstopu v Murterski kanal. Kraj, ki je s cesto povezan z ostalimi naselji na otoku se razprostira okoli zaliva Betina in na manj\xc5\xa1em polotoku. Naselje ima dva pristana. Prvi je v zalivu Betina na severozahodni obali polotoka. Tu je tudi marina in manj\xc5\xa1a ladjedelnica. Vstop do ladjedelnice in za njo le\xc5\xbee\xc4\x8do marino varuje okoli 100 m dolg valobran, na koncu katerega stoji svetilnik, ki oddaja svetlobni signal: R Bl 3s. Marina Betina lahko sprejme jahte dolge do 20 m. V marini, ki ima 20 t dvigalo in premi\xc4\x8dno 26 t dvigalo, je prostora za 190 plovil v morju in 90 mest na kopnem. _NEWLINE_Drugi pristan je v Murterskem kanalu na vzhodni strani polotoka. Med pomolom in valobranom, ki varuje pristan, je bazen za igranje vaterpola. Na koncu valobrana stoji svetilnik, ki oddaja svetlobni signal: Z Bl 5s.\n_START_SECTION_\nGospodarstvo\n_START_PARAGRAPH_\nBetina je staro ribi\xc5\xa1ko naselje. Prebivalci se poleg ribolova in gojenja oljk bavijo \xc5\xa1e s turizmom. V kraju sta dva hotela (H.Kosirina in H.Plitka vala).\n_START_SECTION_\nZgodovina\n_START_PARAGRAPH_\nPrvo naselje so v 16. stoletju ustanovili begunci pred Turki. \xc5\xbdupnijska cerkev sv.Frane je bila postavljena leta 1601. Cerkev so pozneje ve\xc4\x8dkrat prezidali. Zvonik pa so postavili 1736._NEWLINE_V bli\xc5\xbeini Betine, na vrhu gri\xc4\x8da Gradine je bilo v pretklosti ilirsko in nato rimsko naselje Collentum, kar dokazujejo \xc5\xa1tevilne arheolo\xc5\xa1ke najdbe. Na tem kraju se je ohranila pozneje zgrajena srednjeve\xc5\xa1ka cerkvica Gospa od Gradine.'